Document ID: 32003R1577

Uredba Komisije (ES) št. 1577/2003
z dne 8. septembra 2003
o odstopanju od Uredbe (ES) št. 1251/1999 v zvezi s plačili na površino za nekatere poljščine in plačili za praho pridelovalcem v nekaterih regijah Skupnosti za tržno leto 2003/04.
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
Ob upoštevanju Uredbe Sveta (ES) št. 1251/1999 z dne 17. maja 1999 o uvedbi sistema podpore za pridelovalce nekaterih poljščin [1], kakor je bila nazadnje spremenjena z Uredbo (ES) št. 1038/2001 [2] in zlasti četrto alineo drugega odstavka člena 9 Uredbe,
ob upoštevanju naslednjega:
(1) Člen 8(1) Uredbe (ES) št. 1251/1999 določa, da se plačila na površino plačajo po žetvi, od 16. novembra dalje.
(2) Nekatere regije Skupnosti so v letu 2003 prizadele izredne vremenske razmere, zaradi česar je bil povprečni pridelek izjemno nizek.
(3) Zaradi tega imajo nekateri pridelovalci velike finančne težave.
(4) Glede na situacijo v nekaterih regijah Skupnosti in glede na proračunsko stanje, bi bilo treba zadevne države članice pooblastiti, da, od 16. oktobra dalje, vnaprej izplačajo do 50 % plačila na površino za poljščine in plačila za praho, za tržno leto 2003/04.
(5) Glede na nujnost ukrepov, ki jih je treba sprejeti, mora ta uredba začeti veljati takoj.
(6) Ukrepi, predvideni s to uredbo, so skladni z mnenjem Upravljalnega odbora za žita -
SPREJELA NASLEDNJO UREDBO:
Člen 1
1. Z odstopanjem od člena 8(1) Uredbe (ES št. 1251/1999, se pridelovalcem v državah članicah ali regijah, navedenim v prilogi, od 16. oktobra dalje izplača predplačilo v višini do 50 % plačila na površino za poljščine in do 50 % plačila za praho, za tržno leto 2003/04.
2. Predplačilo iz odstavka 1 se lahko izplača le, kadar se ugotovi, da na dan izplačila zadevni pridelovalec izpolnjuje pogoje.
3. Pri izračunavanju končnega plačila na površino za pridelovalce, ki prejmejo predplačilo iz odstavka 1 tega člena, pristojni organi upoštevajo:
(a) kakršna koli zmanjšanja upravičene površine pridelovalca;
(b) kakršna koli predplačila izplačana po tej uredbi.
Člen 2
Ta Uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. septembra 2003

Labels: 15
19
6